Zgrada će imati ukupno 21 stan površine od 35 do 67 kvadrata, a radovi započinju u idućih desetak dana

Više od četvrt stoljeća nakon Domovinskoga rata u Vukovaru započinje izgradnja jedne nove više stambene zgrade koja će se graditi iz temelja. Prema najavama radovi na izgradnji zgrade, koja će imati ukupno 21 stan površine od 35 do 67 kvadrata započinju u idućih desetak dana.

- Rok za završetak radova je 400 kalendarskih dana dok ukupna vrijednost objekta, s PDV-om, iznosi oko 8.8 milijuna kuna. U tim stambenim jedinicama stambeno će biti zbrinuti pripadnici braniteljske populacije ali i socijalno ugrožene osobe, mlade obitelji i kadrovi - rekao je državni tajnik Središnjeg državnog ureda za obnovu i stambeno zbrinjavanje Nikola Mažar.

Najavio je kako će Središnji ured poduzeti maksimalne napore kako bi se vrijeme čekanja na stambeno zbrinjavanje ili pak za dodjelu građevinskog materijala smanjile. Do sada su mnogi stan čekali i po desetak i više godina, a neki nisu niti dočekali jer su u međuvremenu preminuli ili pak odselili.

Lista čekanja za stambeno zbrinjavanje u Vukovaru trenutno ima 1.018 zahtjeva, a ove godine bit će dodijeljeno ukupno 130 stanova. Među njima su i 52 stana koja su vraćena državi jer su bili prazni ili su protupravno korišteni. Mažar je kazao i kako ovaj državni ured radi na izgradnji novih višestambenih zgrada u Kneževim Vinogradima, Belom Manastiru, Staroj Gradišci, Petrinji, Kninu i Benkovcu.